
PRANEŠIMAS SPAUDAI: Vėluojantys sumokėti žemės mokestį raginami suskubti


2015 m. lapkričio 24 d., Kaunas. Kauno apskrities valstybinė mokesčių inspekcija (toliau – Kauno AVMI) informuoja, jog pasibaigė terminas skirtas sumokėti žemės mokesčiui. Tai padaryti reikėjo iki lapkričio 16 d. Tiems žemės savininkams, kurie iki nurodyto termino nesumokėjo žemės mokesčio, pradėti skaičiuoti delspinigiai. Jų dydis šiuo metu siekia 0,03 proc. už kiekvieną pradelstą dieną. Kauno AVMI ragina prievolės neįvykdžiusius gyventojus ir juridinius asmenis žemės mokestį sumokėti kuo skubiau. Artimiausiu metu VMI „užmiršusiems“ sumokėti mokestį išsiųs priminimus.
„Kauno apskrityje didžioji dalis žemės mokesčio mokėtojų savo mokestinę prievolę įvykdė ir žemės mokestį sumokėjo laiku. 80 proc. Kėdainių savivaldybėje registruotų gyventojų, žemės mokesčio mokėtojų, į šalies savivaldybių biudžetus sumokėjo per 448 tūkst. eurų, tačiau dar apie 20 proc. žemės mokesčio mokėtojų valstybei yra skolingi kiek daugiau nei 69 tūkst. eurų. Norėdami išvengti besikaupiančių delspinigių, šie gyventojai turėtų suskubti ir žemės mokestį sumokėti kuo greičiau“, - sako Kauno AVMI viršininkė Judita Stankienė, pažymėdama, kad nors juridiniai asmenys uoliau moka žemės mokestį, tačiau vėluojančių yra ir tarp jų. 
Kauno AVMI primena, jog VMI suformuotos žemės mokesčio deklaracijos yra publikuojamos Elektroninio deklaravimo sistemoje. Jose žemės savininkams pateikta išsami informacija apie jų valdomus sklypus, pritaikytą savivaldybės nustatytą žemės mokesčio tarifą bei kita informacija.
 Žemės savininkus, kurie dar nėra EDS vartotojai, popierinės deklaracijos turėjo pasiekti klasikiniu paštu. Jei žemės mokesčio mokėtojai, dėl kokių nors priežasčių iki šiol klasikiniu paštu negavo mokesčio deklaracijos –turėtų kreiptis į artimiausią VMI gyventojų aptarnavimo skyrių arba paskambinti VMI Mokesčių informacijos centro telefonu 1882 – VMI konsultantai suteiks visą informaciją apie žemės mokestį
Žemės mokesčio mokėtojai aktualią informaciją gali peržiūrėti ir telefonuose, pasinaudodami e.VMI programėle (skirta tiek „iOS“, tiek „Android“ sistemoms - www.vmi.lt/cms/mobiliosios-programeles). Mokėtinas mokesčio sumas galima rasti ir prisijungus prie „Mano VMI“ sistemos (www.vmi.lt/manovmi). 
VMI primena, jog žemės mokesčių mokėtojui pateikiamoje deklaracijoje nurodytas mokesčių specialistas ir pateikti jo kontaktai. VMI atstovas, mokesčių mokėtojui pageidaujant, galės patarti, kaip sumokėti žemės mokestį, naudojantis VMI e. paslaugomis. Žemės mokestį galima sumokėti ne tik bankuose (VMI atsiskaitomoji sąskaitą atidaryta daugelyje šalies bankų), bet ir pašto skyriuose ar „Perlo“ terminaluose, spaudos kioskuose, kitose mokėjimus priimančios įstaigose.
Mokesčių mokėtojas informaciją apie mokėtiną žemės mokestį gali sužinoti VMI Mokesčių informacijos centro trumpuoju telefonu 1882. Taip pat gali kreiptis į mokesčių specialistą, kurio kontaktai pateikti žemės mokesčio deklaracijoje. Daugiau informacijos žemės mokesčio klausimais galima rasti apsilankius VMI interneto svetainėje www.vmi.lt. 

Išsamesnė informacija žiniasklaidai:
Rūta Viršilienė, 
Kauno apskrities valstybinė mokesčių inspekcija 
tel.: +370 37 465 606, el. p.: r.virsiliene@vmi.lt

